Международен Джаз Фестивал Банско - Антони Дончев (България)
Неговата звезда изгрява като съосновател на известната формация “Акустична версия”, която още с първата си поява на европейския подиум печели голямата награда на конкурса в Hoeilaart - Белгия през 1985 г. Антони Дончев осъществява проекти с различни световноизвестни музиканти. Гастролира като соло пианист, представя премиери на концерти за пиано, създадени специално за него и записани съвместно със Симфоничния оркестър на Българското национално радио, композира филмова и театрална музика.
Негови албуми са издадени от BMG, “Балкантон”, Sony Music, Polysound, Kuker Music и др. През последните години работи много успешно с театралния режисьор Теди Москов, чиито постановки в Германия са приети със суперлативи от критиката. Носител е на наградите за театрална музика (1986,1988), филмова музика (1996 -1997, 2007), както и на Кристалната лира на Съюза на музикалните дейци в България (2001).